**TÁJÉKOZTATÓ**

**AZ INTÉZETBEN ELÉRHETŐ KREDITSZERZŐ REINTEGRÁCIÓS PROGRAMOKRÓL**

A Kalocsai Fegyház és Börtön vonatkozásában az alábbi programok kerültek meghirdetésre:

Reintegrációs célú csoportfoglalkozások:

Agresszivitást kezelő csoportfoglalkozás

Asszertivitást elősegítő csoportfoglalkozás

Droghasználat megelőző csoportfoglalkozás

Jobb agyféltekés rajztanfolyam

A Jobb agyféltekés rajzolás lényege a megfigyelésben és egy új látásmódban rejlik. Olyan egyszerű és meglepő rajzolási technikákat tanulhat a fogvatartott, amelyek segítségével könnyedén tudja azt lerajzolni, ami valóban előtte van. A tanfolyam során megtanult új látásmódnak és nézőpontoknak köszönhetően, ami korábban lehetetlennek tűnt, azt most könnyedén megrajzolhatja bárki.

Aerobic szakkör

A rendszeres testmozgás az egészséges életmód egyik alappillére és igen sok betegség megelőzésében fontos szerepe van. A mozgásszegény életmód kulcsszerepet tölt be a kardiovaszkuláris betegségek, a rosszindulatú daganatok és a cukorbetegség kialakulásában. A megfelelő minőségű és mennyiségű fizikai aktivitás fokozza az izomerőt és az állóképességet, jó hatással van a csontok egészségére és a szervezet anyagcseréjére, emellett segíti a testtömeg fiziológiás határok között tartását. A rendszeres testmozgás csökkenti a stresszérzékenységet, növeli a stressztűrő képességet és fokozza az alvás minőségét. A mozgásos tevékenység mellett ritmusérzékük is fejlődik a foglalkozáson résztvevő fogvatartottaknak, az alakformáláson, a zenés gimnasztikán kívül koreográfiát is tanulhatnak.

Színjátszó szakkör

A drámapedagógia olyan tevékenység, amely játékkal, a dráma eszközeivel, színházi konvenciókkal módszeresen nevel és oktat, amely intézetünkben úgy jelenik meg, hogy a szakkör tagjai a reintegrációs tiszttel közösen kiválasztják azt a művet/témakört, amit feldolgozni kívánnak, majd színpadra alkalmazzák. Az előadás minden részletét a fogvatartottak dolgozzák ki a reintegrációs tiszt segítségével, s a szerepjátszás mellett sokszor ők írják meg a szöveget, készítik el a díszleteket, jelmezeket.

Kreatív szakkör

Célja: Hétről hétre mindig más technikával, különféle alapanyagokból alkotunk valami szépet és izgalmasat, igazodva az adott évszakhoz, aktuális ünnepekhez, eseményekhez. A szakkörre jelentkezők kérését is figyelembe véve alakítjuk ki a programot. A saját kezűleg készített nem mindennapi alkotások valódi, kézzel fogható sikerélményt nyújtanak, melyekkel még sokáig lehet büszkélkedni a család, a barátok és a zárkatársak előtt.

Börtönszabályok ismertetése, szabálykövető magatartás elősegítését célzó programok:

A program célja, hogy a fogvatartottak képesek legyenek a szabályoknak megfelelően tölteni a szabadságvesztés- büntetésüket a hatályos jogszabályok, magatartási elvárások ismertetése mellett.

Hímző szakkör

A teljes csend elérésének egyik eszköze lehet a hímzés. Egy-egy hímzés elkészítéséhez rengeteg színt kell használni, s a különböző színek jótékony hatással vannak szervezetünkre. Hímzés közben van lehetőségünk nyugodtan végiggondolni a közelmúlt eseményeit úgy, hogy a kezünkkel és szemünkkel végzett tevékenység miatt folyamatosan a jelenben maradunk. Ahogy belemerülünk a kézimunka világába, egy idő után csak azt vesszük észre, hogy már hosszú percek óta nem gondoltunk semmire, sikerült igazán kikapcsolni gondolatainkat.

Zenés meseterápia

A szakkör lényege nem pusztán a mesehallgatás, hanem a mesék tudatos használata, amely egyaránt alkalmazható az önismereti céltól egészen súlyos életválságok megoldásáig. A szabadidő hasznos és értelmes eltöltése azon fogvatartottak számára, akik szeretnék ének-zene ismereteiket, bábkészítésben való jártasságukat bővíteni, illetve szeretnének részt venni különböző irodalmi előadásokon, műsorokon, ünnepségeken.

Szabadulásra felkészítő program:

Pénzügyi tudatosságot támogató ismeretek átadása, társadalmi és munkaerő-piaci elvárások ismertetése.

Speciális részlegek programtervei:

Speciális részlegek (gyógyító-terápiás részleg, drog-prevenciós részleg, időskorú fogvatartottak részlege, a fogvatartás biztonságára különös veszélyt jelentő elítéltek részlege, átmeneti részleg) foglalkozásai heti ütemterv szerint, egyéb szakterületek bevonásával. A foglalkozásokat az adott részleg reintegrációs tisztje tartja.

Rajz szakkör

Rajzolni, festeni mindenki szeret. A szakkör lehetőséget ad különböző technikák megismerésére, kipróbálására. Tehetséggondozásra, a tanulók kreativitásának fejlesztésére. A témák többségét saját, közeli környezetünkből vesszük.

*a SPECIÁLIS RÉSZLEGEK TAGJAI SZÁMÁRA BIZTOSÍTOTT FOGLALKOZÁSOK KREDITSZERZŐ PROGRAMNAK MINŐSÜLNEK*.

a PROGRAMOKON TANÚSÍTOTT MAGATARTÁS, EGYÜTTMŰKÖDÉS A FÉLÉVES ÉRTÉKELÉSBE BESZÁMÍT, EZÉRT FIGYELEMBE KELL VENNI AZ ALÁBBIAKAT:

* igazolatlan hiányzás nem megengedett
* aktív részvétel, érdeklődő magatartás
* jó minőségű kész termék bemutatása
* jó csapatmunka
* szabadidejében időt szán a foglalkozásra való felkészülésre

A jelentkezés kérelmi lapon történik, amit a reintegrációs tisztnek kell átadni!!